## Pravilnik o ostvarivanju prava na naknadu za učenje hrvatskog jezika i stipendiranje povratnika i useljenika

### NN 84/1998 (16.6.1998.), Pravilnik o ostvarivanju prava na naknadu za učenje hrvatskog jezika i stipendiranje povratnika i useljenika

# **MINISTARSTVO POVRATKA I USELJENIŠTVA**

Na temelju članka 13a. stavak 5. Zakona o ustrojstvu i djelokrugu ministarstava
i državnih upravnih organizacija ("Narodne novine", 72/94, 92/96
i 131/97), a u svezi s odredbama članka 24. stavak 1. Zakona o proračunu
("Narodne novine", broj 92/94) i članka 3. stavak 2. Zakona o
izvršenju Državnog proračuna Republike Hrvatske za 1998. godinu ("Narodne
novine", broj 141/97), ministar povratka i useljeništva donosi

## **PRAVILNIK**

### **O OSTVARIVANJU PRAVA NA NAKNADU ZA UČENJE HRVATSKOG JEZIKA I STIPENDIRANJE POVRATNIKA I USELJENIKA**

Članak 1.

Državnim proračunom Republike Hrvatske za 1998. godinu (""Narodne
novine", broj 141/97) Ministarstvu povratka i useljeništva osigurana
su novčana sredstva za poticanje i pomaganje hrvatskih državljana i pripadnika
hrvatskog naroda za povratak iz inozemstva i useljavanje u Republiku Hrvatsku.

Članak 2.

Radi poticanja povratnika i useljenika na povratak i stvaranje uvjeta
za njihov brži povratak u Republiku Hrvatsku, ovim Pravilnikom utvrđuju
se prava povratnika i useljenika na naknadu za učenje hrvatskog jezika,
te ostvarivanje prava učenika i studenata na stipendiju.

Povratnici i useljenici ostvaruju prava utvrđena ovim Pravilnikom pod
uvjetom da se useljava u Republiku Hrvatsku s namjerom da u njoj stalno
živi.

Članak 3.

U smislu ovog Pravilnika:

1. Povratnik je hrvatski državljanin koji se iselio u inozemstvo do
30. svibnja 1990. godine, a koji se vraća s namjerom da stalno živi u Republici
Hrvatskoj.

2. Useljenik je pripadnik hrvatskog naroda koji je rođen i ima prebivalište
u inozemstvu, a koji se useljava s namjerom da stalno živi u Republici
Hrvatskoj. Pripadnik hrvatskog naroda je osoba kojoj je jedan od roditelja
ili jedan od predaka trećeg ili četvrtog nasljednog reda (djedovi i bake,
i pradjedovi i prabake) bio pripadnik hrvatskog naroda.

Status povratnika i useljenika, u smislu ovog Pravilnika utvrđuje Ministarstvo
povratka i useljeništva (u daljnjem tekstu: Ministarstvo).

Protiv rješenja Ministarstva, kojim se utvrđuje status i prestanak statusa
povratnika i useljenika može se pokrenuti upravni spor.

Prava koja prema ovom Pravilniku imaju povratnici kojima je utvrđen
status povratnika i useljenika imaju i njihova djeca (rođena u braku ili
izvan braka, posvojena i pastorčad) pod uvjetom da su se uselili u Republiku
Hrvatsku s namjerom da u njoj stalno žive.

Članak 4.

Pravo na učenje hrvatskog jezika i latiničnog pisma ima povratnik i
useljenik koji nije stariji od 35 godina.

Zahtjev za pohađanje nastave hrvatskog jezika i latiničnog pisma i zahtjev
za naknadu troškova učenja hrvatskog jezika i latiničnog pisma iz članka
6. ovog Pravilnika podnosi se Ministarstvu.

Povratniku i useljeniku starijem od 35 godina može se iznimno odlukom
ministra usvojiti zahtjev za pohađanje nastave i naknade troškova učenja
hrvatskog jezika i latiničnog pisma iz članka 6. ovog Pravilnika.

Članak 5.

Učenje hrvatskog jezika i pisma Ministarstvo povratka i useljeništva
(u daljnjem tekstu: Ministarstvo) može povjeriti visokom učilištu koje
izvodi nastavu hrvatskog jezika i književnosti, otvorenom pučkom učilištu
ili ustanovi koja je registrirana za učenje hrvatskog jezika.

Ustanove iz stavka 1. ovog članka polaznicima učenja hrvatskog jezika
i latiničnog pisma koji s uspjehom savladaju program izdaju uvjerenje o
poznavanju hrvatskog jezika i latiničnog pisma.

Članak 6.

Ministarstvo može povratniku i useljeniku iz članka 4. stavak 1. ovog
Pravilnika nadoknaditi učenje hrvatskog jezika i latiničnog pisma najviše
do 150 sati pod uvjetom da je pohađao nastavu kod ustanova iz članka 5.
stavak 1. ovog Pravilnika.

Radi ostvarivanja prava iz stavka 1. ovog članka povratnik i useljenik
mora pružiti pisani dokaz da je pohađao nastavu učenja hrvatskog jezika
i latiničnog pisma, te da poznaje hrvatski jezik i latinično pismo.

Članak 7.

Povratnici i useljenici, učenici srednjih škola odnosno studenti visokih
učilišta koji nisu stariji od osamnaest odnosno dvadeset pet godina, imaju
pravo na stipendiju tijekom redovnog školovanja odnosno studiranja za podmirenje
osnovnih životnih troškova.

Članak 8.

Pravo na dodjelu stipendije ima povratnik i useljenik, učenik srednje
škole, koji pored uvjeta iz članka 7. ispunjava i sljedeće uvjete:

- da se upisuje u srednju školu u Republici Hrvatskoj

- da je završio osnovnu ili dio srednje škole u inozemstvu koja mu omogućava
nastavak srednje naobrazbe u Republici Hrvatskoj.

Ispunjavanje uvjeta iz stavka 1. ovog članka dokazuje se stranom školskom
svjedodžbom u izvorniku ili ovjerenom prijepisu, te njenom preslikom i
prijevodom koji je ovjerio strani sudski tumač.

U slučaju dvojbe da li su ispunjeni uvjeti iz članka 1. alineja 2. ovog
članka, mišljenje daje Ministarstvo prosvjete i športa.

Visina stipendije ne može iznositi više od 600,00 kuna mjesečno.

Članak 9.

Pravo na dodjelu stipendije ima povratnik i useljenik, student koji
pored uvjeta iz članka 7. ovog Pravilnika ispunjavaju i sljedeće uvjete:

- studenti koji upisuju prvu godinu dodiplomskog studija da su završili
srednju školu bez ponavljanja godine,

- studenti koji upisuju drugu i ostale godine dodiplomskog studija da
su do sada savladali upisani studij.

Članak 10.

Stipendije se mogu dodijeliti povratnicima useljenicima, redovnim studentima
i povratnicima i useljenicima, studentima koji studiraju izvanredno.

Prednost kod dodjele stipendija ima student koji studira na visokom
učilištu koje izvodi studije za naobrazbu stručnjaka i struke koje su nedostatne
u Republici Hrvatskoj.

Struke i studiji iz stavka 1. ovog članka utvrđuje Ministarstvo znanosti
i tehnologije na zahtjev Ministarstva.

Članak 11.

Visina stipendija povratnika i useljenika, studenta visokog učilišta
ne može iznositi više od 800,00 kuna mjesečno.

Povratniku i useljeniku, studentu koji studira izvanredno, a ispunjava
uvjete iz članka 7. ovog Pravilnika, Ministarstvo može platiti troškove
studija.

Članak 12.

Stipendije i naknade za plaćanje troškova studija iz članka 11. stavak
2. ovog Pravilnika, učenicima i studentima prema ovom Pravilniku dodjeljuje
se za tekuću školsku godinu.

Članak 13.

Radi dodjele stipendija i naknada za plaćanje troškova studija Ministarstvo
raspisuje natječaj, koji se objavljuje u javnom glasilu i "Narodnim novinama".

Natječaj iz stavka 1. ovog članka sadrži uvjete i kriterije za dodjelu
stipendija i naknada za plaćanje troškova studija, postupak i način provedbe
natječaja, te rok za podnošenje zahtjeva.

Na temelju provedenog natječaja Ministarstvo donosi odluku o dodjeli
stipendija i naknade za plaćanje troškova studija.

Na temelju odluke iz stavka 3. ovog članka Ministarstvo sklapa ugovor
s učenikom i studentom kojemu je dodijeljena stipendija ili naknada za
plaćanje troškova studija, kojim se pobliže uređuju prava i obveze davatelja
i primatelja stipendije.

Članak 14.

Ovaj Pravilnik stupa na snagu osmog dana od objave u "Narodnim
novinama".

Klasa: 011-01/98-01/02
Urbroj: 518-01/1-98-1
Zagreb, 9. lipnja 1998.

Ministar
povratka i useljeništva
**Marijan Petrović**, v. r.

Pravilnik, NN 84/1998-1153